作者:魏了翁
標題:賀新郎
內容:風定波紋細。夜無塵、雲迷地軸，月流天位。搖裔飛來江山鶴，猶作故鄉嘹唳。清境裡、伴人無睡。應嘆餘生舟似泛，浪濤中、幾度身嘗試。書有恨，劍無氣。從渠俗耳追繁吹。撫空明、一窗寒簟，對人如砥。夢倚銀河天外立，雲露惺惺滿袂。看多少、人間嬉戲。要話斯心無分付，路茫茫、還有親朋至。應為我，倒罍洗。